Þórunn Sveinbjarnardóttir skrifar 3. júlí 2013 12:00 Það urðu merk tímamót í sögu mannkyns 10. maí sl . Þeim var ekki fagnað neins staðar svo ég viti en um þau var nokkuð fjallað , a.m.k. í erlendum fjölmiðlum . Þennan maídag náði jafnvægisstyrkur koltvísýrings í lofthjúpi Jarðar 400 ppm ( sem þýðir að af hverjum milljón loftsameindum eru 400 CO2 ) . Það er hæsti styrkur koltvísýrings í andrúmsloftinu í þrjár milljónir ára . Við upphaf iðnbyltingar árið 1750 nam þessi jafnvægisstyrkur 280 ppm . Styrkur CO2 í andrúmsloftinu hefur hækkað vegna útblásturs gróðurhúsalofttegunda vegna brennslu jarðefnaeldsneytis og ósjálfbærrar landnotkunar . Í maíbyrjun var Bill McKibben staddur hér á landi í boði Landverndar . Hann er forsprakki grasrótarhreyfingarinnar 350.org sem hefur það að markmiði að vekja fólk til vitundar um mikilvægi þess að styrkur gróðurhúsalofttegunda í lofthjúpnum fari ekki yfir 350 ppm . En það er nauðsynlegt svo að áfram verði lífvænlegt á Jörðinni . Við stefnum hins vegar hratt í þveröfuga átt . Ef fram heldur sem horfir gæti hitastig hækkað um 3°C að meðaltali á þessari öld . Það eru ekki gráður sem efla grillmenningu Íslendinga svo neinu nemi en gætu hins vegar haft geigvænlegar afleiðingar fyrir lífsskilyrði þorra mannkyns . Bráðnun heimskautaíssins þekkja flestir sem afleiðingu loftslagsbreytinga og vita að boðar ekki gott ( þótt margir vilji græða á nýjum siglingaleiðum ) . Hækkun sjávarborðs , súrnun sjávar , útrýming eða tilflutningur plöntu - og dýrategunda , öfgar í veðurfari ; lengri þurrkar , fleiri flóð , fellibyljir og hitabylgjur , eru líka afleiðingar loftslagsbreytinga . Það er ekki að ástæðulausu sem þessi þróun er kölluð hamfarahlýnun . Ban Ki-moon , aðalframkvæmdastjóri Sameinuðu þjóðanna , mun vera staddur í opinberri heimsókn á Íslandi . Hann hefur verið ötull talsmaður þess að aðildarríki SÞ bregðist við loftslagsbreytingum með skuldbindandi samningum um samdrátt í losun gróðurhúsalofttegunda en í tvo áratugi hafa aðildarríki loftslagssamnings SÞ þrefað um ábyrgð , leiðir og lausnir í næsta vonlausu samningaferli . Ekki veit ég hvort loftslagsbreytingar eru á dagskrá funda Ban Ki-moon með ráðamönnum þjóðarinnar en vonandi notar hann tækifærið og minnir á mikilvægi þess sameiginlega verkefnis ríkja heims að ná skuldbindandi samningum um að draga úr losun gróðurhúsalofttegunda – fljótt og mikið .